‘Louise et Jeanne’: retrat de dues dones, en francès, a La Badabadoc | Barcelona Cultura
‘Louise et Jeanne’: retrat de dues dones, en francès, a La Badabadoc
No és gens habitual a Barcelona poder gaudir de la representació teatral d’un text francès en versió original. La sala La Badabadoc us n’ofereix l’oportunitat els dies 20 i 21 de juny, quan posen en escena Louise et Jeanne.
La posada en escena va a càrrec de Théâtre sur ottomane, una companyia nascuda per a oferir representacions de petit format (fins i tot en domicilis particulars) creada per l’actriu francesa resident a Barcelona Isabelle Bres. Ella està entestada a fer que els barcelonins i barcelonines que ho desitgin i tinguin uns mínims coneixements de francès puguin gaudir de bon teatre en la llengua de Molière.
L'espectacle, a més, obre el cicle Yo, Tu, Ellas, que es programa a La Badabadoc fins al 29 de juliol i que es pregunta si el teatre pot contribuir a conscienciar i corregir la desigualtat entre gèneres en la nostra societat.
Amb la també actriu Magalí Mestre, Bres es posa ara a les ordres del director i actor Hans Richter per fer pujar a l’escenari un text de Marie Ange Bercer, una jove autora francesa que construeix en la seva obra una mena de calidoscopi escènic sobre la vida de dues dones, les que donen títol al muntatge.
Són germanes? Són amigues? O, potser, són companyes de feina? I és que potser de vegades som diferents… sense deixar de ser nosaltres mateixos. Ho veureu si veniu a gaudir d’aquesta posada en escena d’una peça teatral que indaga en la personalitat múltiple que tots tenim i que ens fa capaços de transformar-nos i adaptar-nos, de vegades per sobreviure i, de vegades, per aconseguir el que volem…
Pareu atenció perquè la peça ha estat escrita expressament per aquesta companyia teatral, que ara ens la presenta i ens recorda amb la seva presència a la cartellera de la ciutat la relació especial que Barcelona ha tingut sempre amb la llengua francesa.
Si voleu saber més sobre Louise et Jeanne, consulteu el web de La Badabadoc.
Data de publicació: Dilluns, 18 Juny 2018